b'\n_START_ARTICLE_\nSenario-senario dalam Fate/stay night\n_START_PARAGRAPH_\nFate, Unlimited Blade Works dan Heaven\'s Feel adalah tiga buah plot senario yang terdapat dalam novel visual TYPE-MOON berjudul Fate/stay night. Keputusan yang dibuat oleh para pemain sepanjang permainannya akan menentukan senario yang berlangsung._NEWLINE_Plot bagi siri anime televisyen Fate/stay night merupakan gabungan ketiga-tiga senario tersebut dan dibincangkan di hujung rencana ini.\n_START_SECTION_\nFate\n_START_PARAGRAPH_\nShir\xc5\x8d Emiya diserang oleh Lancer di sekolahnya setelah menyaksikan pertarungan di antara Lancer dan Archer. Lancer menyerang Shir\xc5\x8d berlandaskan peraturan Peperangan Holy Grail iaitu tidak membenarkan sebarang saksi yang menyedari akan kewujudannya. Shir\xc5\x8d yang berada dalam keadaan nyawa-nyawa ikan dibangkitkan semula oleh Rin Tohsaka (yang merupakan Master kepada Archer) setelah menggunakan permatanya yang paling berkuasa (yang merupakan tanda peringatan oleh ayahnya). Rin meninggalkan Shir\xc5\x8d sebelum dirinya bangkit. Shir\xc5\x8d kemudiannya pulang ke rumah dan mendapati bahawa Lancer mencarinya semula di sana untuk membunuhnya sekali lagi. Lancer mendapat tahu bahawa Shir\xc5\x8d memiliki kuasa sihir dalam dirinya dan dia mungkin merupakan Master ke-7._NEWLINE_Pada waktu yang sama Rin menyedari bahawa Lancer mungkin memburu Shir\xc5\x8d semula kerana dia belum lagi dibunuh, lalu terus bergegas bersama-sama Archer ke rumah Shir\xc5\x8d untuk menyelamatkannya. Akan tetapi, Shir\xc5\x8d telahpun menyeru Saber (meskipun tidak lengkap) yang telah memaksa Lancer mengundur diri. Saber kemudiannya pula terus menyerang Archer dan Rin yang berada diluar kediaman Shir\xc5\x8d pada waktu itu. Archer tercedera parah akibat serangan Saber. Archer dilihat tidak mampu menahan serangan Saber (meskipun Rin berpendapat bahawa Archer mengenali Saber dari zaman silamnya). Saber kemudiannya terus menghalakan pedangnya ke Rin namun serangannya dihentikan oleh Shir\xc5\x8d yang masih tidak memahami keadaan yang berlaku disekelilingnya. Rin menawarkan Shir\xc5\x8d bantuan dengan membawanya ke sebuah gereja di mana dia boleh mempelajari sedikit sebanyak tentang Peperangan Holy Grail yang telahpun bermula, sebagai balasan menyelamatkan nyawanya._NEWLINE_Dalam perjalanan pulang daripada gereja tersebut, mereka diserang oleh Illyasviel von Einzbern dan Servant miliknya iaitu Berserker. Saber tercedera dalam pertarungan ini namun Shir\xc5\x8d menyelamatkan nyawa Servantnya dengan melindungi Saber daripada serangan maut Berserker. Illya yang hilang minat ke atas perlawanan tersebut meninggalkan mereka. Shir\xc5\x8d terjaga dan mendapati dirinya telah sembuh dan Rin yang berada di sampingnya sewaktu dia tidak menyedarkan diri._NEWLINE_Shir\xc5\x8d dan Rin bersetuju untuk berpakat demi melindungi diri mereka daripada ancaman Berserker yang terbukti menggugat nyawa mereka. Sebab-sebab disebalik pakatan ini adalah jelas - kedua-dua Servant mereka berada di bawah tahap optimum; disebabkan penyeruannya yang tidak lengkap, Saber tidak mampu menggunakan kuasa penuhnya; begitu juga dengan Archer yang masih berehat dan menyembuhkan kecederaan yang diterimanya daripada serangan Saber. Sepanjang pakatan ini berlangsung, mereka mengenalpasti suatu sihir yang telah diletakkan di sekolah mereka; sihir yang mampu menyerap tenaga kehidupan sesiapa yang berada di dalam lingkungan magiknya._NEWLINE_Dalam proses menyiasat sihir dan mengumpul maklumat daripada Master dan Servant yang lain, Shir\xc5\x8d mendapati bahawa rakan lamanya, iaitu Shinji Mat\xc5\x8d, ialah Master kepada Servant Rider. Nenek-moyang Shinji merupakan ahli sihir, dan, meskipun kuasa di dalam darah keluarganya telah ditelan zaman, Shinji tetap mampu menyeru Rider. Shinji mengatakan bahawa dia tidak berminat untuk menentang Shir\xc5\x8d, sebaliknya memberitahu rakan sekolahnya itu bahawa seorang Servant lain sedang menduduki kawasan di Kuil Ry\xc5\xabd\xc5\x8d._NEWLINE_Meskipun Shir\xc5\x8d tidak merasakan sebarang kepentingan untuknya menentang Servant yang menduduki Kuil Ry\xc5\xabd\xc5\x8d, Saber tidak bersetuju lalu melanggar arahan Masternya. Namun Servant Assassin telah menunggu Saber di hadapan kuil tersebut, justeru mereka bertempur. Namun, sebaik sahaja kedua-dua belah pihak menyediakan serangan istimewa mereka, Shir\xc5\x8d muncul di kuil tersebut, menghalang kedua-dua Servant tersebut daripada meneruskan perlawanan mereka. Assassin juga mengatakan bahawa dia dapat merasakan kehadiran musuh ketiga yang sedang menyembunyi disebalik semak-samun, menunggu saat di mana Saber mendedahkan Noble Phantasm miliknya, justeru mendedahkan identiti dan kelemahannya sama sekali._NEWLINE_Kemudian, Shir\xc5\x8d mendapati bahawa Master yang meletakkan sihir di sekolahnya itu adalah Shinji sendiri. Pendedahan ini telah memaksa sebuah konfrontasi di antara mereka. Pada waktu ini, Shir\xc5\x8d sudahpun mula mahir dalam sihir pengukuhan dan kombat jarak dekat, terbukti sama sekali apabila sihir yang digunakan Shinji ke atas Shir\xc5\x8d tidak berkesan. Walau bagaimanapun, sebaik sahaja Shir\xc5\x8d bersedia untuk menewaskan musuhnya, Rider mencelah lalu menghumban Shir\xc5\x8d menerusi sebuah tingkap berdekatan. Shir\xc5\x8d yang sedang jatuh menuju ke lantai bawah, menggunakan Mantra Perintahnya untuk menyeru Saber untuk menyelamatkan dirinya. Saber kemudiannya terus memburu Rider, yang telah cuba menggunakan Noble Phantasmnya untuk mengundurkan diri. Mereka akhirnya bertempur semula di atas sebuah bangunan pencakar langit. Rider menyerang Saber sambil menunggang Pegasus, memaksa Saber untuk mendedahkan Noble Phantasmnya sendiri, iaitu Excalibur. Dengan menggunakan Excalibur, Saber dengan mudah menumpaskan Rider dengan satu serangan maut. Shinji yang melarikan diri daripada bangunan tersebut terserempak dengan Illya, yang telah mengarahkan Berserker untuk membunuhnya._NEWLINE_Setelah berlalunya kejadian ini, Shir\xc5\x8d mula melihat mimpi-mimpi yang aneh setiap pagi; yang pertama menunjukkannya kehidupan silam Saber yang memainkan peranannya sebagai Arturia, seorang raja keseorangan yang mengabdikan jiwa dan raganya untuk bertarung demi negaranya. Mimpi yang kedua memperlihatkan dirinya sendiri, yang diselamatkan oleh ayah angkatnya, Kiritsugu Emiya, dalam sebuah api yang marak. Memori-memori Shir\xc5\x8d terhadap ayahnya memberinya keyakinan diri untuk menjadi seorang perwira, seseorang yang mampu menyelamatkan orang lain sepertimana yang dilakukan oleh ayahnya; justeru, dia menyedari bahawa dirinya dan Saber mempunyai persamaaan yang melangkaui jangkaannya._NEWLINE_Selepas berlalunya suatu jangka masa yang singkat, Shir\xc5\x8d menemui seorang lagi Master iaitu Illyasviel von Einzbern, dan telah cuba untuk mengenalinya, sebaliknya dia diculik dan dibawa ke istananya; mujurlah Saber, Rin dan Archer telah bergegas untuk menyelamatkannya. Dalam proses ini, Berserker dan Illya bersemuka dengan mereka; Archer berputus untuk menentang Illya dan Servantnya sambil membenarkan Rin, Shir\xc5\x8d dan Saber untuk melarikan diri (yang telah menyebabkan dirinya terbunuh, meskipun berjaya membunuh gergasi itu beberapa kali). Pada waktu ini, Saber, Shir\xc5\x8d dan Rin menemui sebuah pondok usang, di mana (di atas paksaan Rin) Shir\xc5\x8d dan Saber melakukan persetubuhan untuk menggantikan mana Saber yang kian hilang. Dengan sumber mana yang lebih daripada sebelumnya, Saber berhadapan lalu menyerang Berserker; meskipun mampu bertarung setaraf dengan Berserker berbanding pertarungan mereka sebelumnya, Saber tidak mampu mencederakan Berserker. Namun, sambil Saber mengalih perhatiannya, Rin melakukan serangan hendap ke atas Berserker yang telah menghancurkan kepalanya. Akan tetapi, Berserker bangkit semula. Noble Phantasm sebenar Berserker kemudiannya didedahkan; God Hand, iaitu dirinya sendiri, yang merupakan anugerah kebolehan setaraf Tuhan, keabadian hidup yang mampu membangkitkannya daripada ambang kematian sebanyak 11 kali. Namun malangnya buat Berserker, saat itu merupakan saat kebangkitan kebolehan sebenar Shir\xc5\x8d, membenarkannya untuk mencipta salinan pedang Caliburn, iaitu pedang lagenda asal Saber, yang mengakibatkan Berserker menemui ajalnya. Dengan kematian Berserker, Illya tersingkir daripada Peperangan Holy Grail; Shir\xc5\x8d yang berasa bertanggungjawab, membuat keputusan untuk membenarkan Illya tinggal di rumahnya._NEWLINE_Beberapa ketika kemudian, kediaman Emiya diserang oleh Caster. Shir\xc5\x8d dan Saber masing-masing berhadapan dengannya, namun nyawa Caster melayang sebaik sahaja seorang pahlawan dalam perisai emas muncul sebelum Caster mampu berbuat apa-apa. Saber mengenalpasti pembunuh Caster sebagai Servant kelas Archer. Saber mengenalinya sebagai seorang individu daripada Peperangan Holy Grail yang lepas, yang berakhir sebelum iainya tamat setelah Holy Grail itu sendiri dihancurkan. Shir\xc5\x8d mendapat tahu bahawa Saber merupakan salah seorang daripada Servant yang diseru dalam peperangan sepuluh tahun sebelumnya; tambahan pula, Master Saber dalam Peperangan Holy Grail ke-4 merupakan ayah Shir\xc5\x8d sendiri, dan, di bawah arahan ayahnya, Saber telah memusnahkan Holy Grail tersebut. Didedahkan juga bahawa Saber menjadi seorang Servant beberapa ketika sebelum kematiannya, dan mendapati bahawa keinginan sebenar Saber adalah untuk kembali kepada kehidupannya dan meniti hidupnya kembali. Pendedahan-pendedahan ini menggangu Shir\xc5\x8d, kerana dia tidak menyenangi pilihan Saber untuk mati dan menjalani hidupnya kembali._NEWLINE_Shir\xc5\x8d mengambil keputusan untuk menyoal Kirei Kotomine, iaitu paderi yang menguruskan Peperangan Holy Grail, sekiranya terdapat cara untuk membenarkan Saber menjalani kehidupan biasa. Kotomine menjelaskan bahawa kaedah seperti itu tidak wujud. Berasa hiba dengan maklumat ini, Shir\xc5\x8d berputus untuk membawa Saber bersiar-siar (sebagai sebuah temu janji) untuk menggembirakannya. Namun, dalam perjalanan pulang, mereka diserang oleh Archer yang berpakaian emas. Saber dan Shir\xc5\x8d kemudiannya mendapat tahu identiti sebenar musuh yang berhadapan dengan mereka itu sebagai Gilgamesh, "Raja Segala Perwira." Shir\xc5\x8d melindungi Saber daripada serangan awal Gilgamesh, yang nyaris mencabut nyawanya. Setelah berjaya melarikan diri daripada konfrontasi tersebut, Saber dan Shir\xc5\x8d bergegas ke gereja Kotomine untuk mendapatkan nasihat, hanya untuk mencungkil rahsia disebalik peranannya sebagai Hakim Peperangan itu yang kononnya "neutral"; bahawa Kotomine merupakan Master kepada Lancer dan Gilgamesh. Namun dalam pertarungan yang berlaku kemudiannya, Lancer beralih ke pangkuan Saber dan Shir\xc5\x8d, membenarkan mereka untuk melarikan diri sambil dirinya menentang Gilgamesh; Gilgamesh dengan mudah menumpaskan Lancer._NEWLINE_Setelah kejadian ini berlalu, Kotomine membuat keputusan untuk menggerakkan rancangannya; dia menculik Illya, yang telah memulakan satu lagi konfrontasi. Shir\xc5\x8d dan yang lain mendapati bahawa Illya diperlukan sebagai saluran kepada Holy Grail tersebut - jelmaan kuasa makhluk itu sendiri. Kemudiannya, Rin tercedera parah oleh Kotomine, menyebabkannya tidak mampu berlawan disamping Shir\xc5\x8d dan Saber. Shir\xc5\x8d membuat keputusan untuk mengembalikan Avalon kepada tuannya yang asal, yang merupakan Noble Phantasm Saber yang terakhir, yang selama ini tertanam dalam diri Shir\xc5\x8d. Saber kemudiannya menentang Gilgamesh, manakala Kotomine dan Shir\xc5\x8d pula bertarung dengan diri masing-masing. Shir\xc5\x8d dan Saber mengaktifkan Avalon serentak, menggagalkan serangan musuh-musuh mereka, lalu menewaskan mereka. Apabila tiada penentang lain yang wujud, pasangan itu bergegas untuk menghancurkan kandungan Holy Grail tersebut, memastikan sifat jahat yang berada di dalamnya tidak akan digunakan lagi._NEWLINE_Akibatnya, Saber lenyap ke era asalnya. Dia kembali hidup sebagai Arturia, dan menerima segala sejarah dirinya tanpa memiliki sebarang keinginan untuk mengubahnya. Di penghujung senario ini, dia mengukir senyuman manis di bibir sambil mengatakan kepada Sir Bedivere (yang sedang menjaganya), "Aku rasa kali ini aku akan tidur lebih lama...."\n_START_SECTION_\nPlot anime\n_START_PARAGRAPH_\nPlot siri televisyen anime Fate/stay night secara umumnya menekankan penceritaan dalam senario Fate, dengan sedikit perbezaan disebabkan oleh gabungan senario-senario Unlimited Blade Works dan Heaven\'s Feel. Siri ini telah dipisahkan menjadi beberapa babak berdasarkan musuh-musuh berbeza yang dilihat pada bahagian yang berbeza dalam ceritanya._NEWLINE_Selain itu, meskipun permainan video Fate/stay night mempunyai babak-babak hentai, siri animenya pula tidak. Siri animenya hanya mempunyai babak yang "kurang senonoh" secara seksual, namun tidak mempunyai kandungan seksual jelas seperti babak yang diperoleh dalam permainan videonya.'